Ion Aldea este cioban în zona Bran şi are acum peste 500 de oi. Plănuieşte ca în toamnă să vândă 100, în special pe cele bătrâne, pentru a face faţă cheltuielilor.

Ciobanii spun că Turcia este este cea mai bună piaţă pentru ei. Asta pentru că nu doar animalele tinere sunt cumpărate, ci şi cele mature. Deocamdată, doar din 19 judeţe din ţară pleacă oi pentru export. Asta dacă îndeplinesc condiţiile impuse de turci.

„Trebuie să deţină o exploataţie înregistrată la noi, să aibă fermă de carantină. Trebuie să fie supuse obligatoriu la toate vaccinările sau acţiuni de imunoprofilaxie impuse de cel care face importul” a spus, Dan Şerban, şeful Serviciului Inspecţie DSVSA Braşov.

Înainte ca exportul ovinelor să fie oprit, aproape 1,8 milioane de animale mergeau spre Turcia. Era o piaţă de aproape 300 de milioane de euro. După ce autorităţile din Turcia au oprit importul de ovine, fermierii români au pierdut aproape 100 de milioane de euro pentru că au vândut animalele mai ieftin în alte părţi.